## Pravilnik o programu ispita za obavljanje gospodarskog ribolova, obrascu i načinu izdavanja uvjerenja o stručnoj osposobljenosti za obavljanje gospodarskog ribolova te o obliku, sadržaju i načinu vođenja registra o izdanim uvjerenjima

### NN 57/2004 (5.5.2004.), Pravilnik o programu ispita za obavljanje gospodarskog ribolova, obrascu i načinu izdavanja uvjerenja o stručnoj osposobljenosti za obavljanje gospodarskog ribolova te o obliku, sadržaju i načinu vođenja registra o izdanim uvjerenjima

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

1285

Na temelju članka 19. stavka 5.
i stavka 7. Zakona o morskom ribarstvu (»Narodne novine«, br. 46/97 –
pročišćeni tekst) ministar poljoprivrede, šumarstva i vodnoga gospodarstva
donosi

## PRAVILNIK

### O PROGRAMU ISPITA ZA OBAVLJANJE GOSPODARSKOG RIBOLOVA, OBRASCU I NAČINU IZDAVANJA UVJERENJA O STRUČNOJ OSPOSOBLJENOSTI ZA OBAVLJANJE GOSPODARSKOG RIBOLOVA TE O OBLIKU, SADRŽAJU I NAČINU VOĐENJA REGISTRA O IZDANIM UVJERENJIMA

Članak 1.

Ovim Pravilnikom propisuje se:

1. program ispita za obavljanje
gospodarskog ribolova;

2. sastav ispitnog povjerenstva,
te način polaganja ispita za obavljanje gospodarskog ribolova;

3. obrazac i način izdavanja
uvjerenja o stručnoj osposob­lje­nosti za obavljanje gospodarskog ribolova (u
daljnjem tekstu: uvjere­nje);

4. oblik, sadržaj i način
vođenja Registra o izdanim uvje­re­njima o stručnoj osposobljenosti za
obavljanje gospodarskog ribolova (u daljnjem tekstu: registar).

Članak 2.

(1) Program ispita za obavljanje
gospodarskog ribolova (u daljnjem tekstu: program) obuhvaća poznavanje
sljedećih tema:

1. odredbe Zakona o morskom
ribarstvu i podzakonskih propisa donesenih na temelju istog koji se odnose na
gospodarski ribolov,

2. vrste i količine ribolovnih
alata i opreme koja se smije rabiti u gospodarskom ribolovu,

3. način uporabe i namjena
pojedinih ribolovnih alata i opreme u gospodarskom ribolovu,

4. poznavanje
konstrukcijsko-tehničkih osobina ribolovnih alata i opreme koja se smije rabiti
u gospodarskom ribolovu,

5. dozvoljeno vrijeme uporabe
ribolovnih alata koji se smiju rabiti u gospodarskom ribolovu,

6. zabrane i ograničenja kod
obavljanja ribolova,

7. dijelovi ribolovnog mora na
kojima je trajno i dijelovi mora na kojima je privremeno zabranjeno obavljanje
ribolova,

8.  lovostaj za pojedine vrste riba i drugih morskih organizama
odnosno vrijeme kada se ne smiju loviti, sakupljati niti stavljati u promet,

9. najmanja veličina pojedinih
gospodarski važnih vrsta riba i drugih morskih organizama ispod koje se ne
smiju loviti, sakupljati niti stavljati u promet,

10. morski organizmi zaštićeni
Zakonom o zaštiti prirode i propisima donesenim na temelju istog,

11.  ovlaštenja ribarskih inspektora za morsko ribarstvo,

12.  kaznena djela i prekršaji u gospodarskom ribolovu.

(2) Okvirni sadržaji iz tema
navedenih u stavku 1. ovoga članka osnova su za oblikovanje ispitnih pitanja za
provjeru stručne osposobljenosti za obavljanje gospodarskog ribolova.

Članak 3.

(1) Ispit za obavljanje
gospodarskog ribolova (u daljnjem tekstu: ispit) polaže se pred ispitnim
povjerenstvom za provjeravanje stručne osposobljenosti za obavljanje
gospodarskog ribolova (u daljnjem tekstu: povjerenstvo), koje se ustrojava pri
područnim jedinicama Ministarstva poljoprivrede, šumarstva i vodnoga
gospodarstva (u daljnjem tekstu: područna jedinica ministarstva), a imenuje ga
ministar poljoprivrede, šumarstva i vodnoga gospodarstva (u daljnjem tekstu:
ministar).

(2)
Povjerenstvo iz stavka 1. ovoga članka sastoji se od pred­sjednika
povjerenstva, najmanje dva člana povjerenstva te tajnika povjerenstva.

Članak
4.

(1)
Rokove za polaganje ispita određuje predsjednik povje­renstva.

(2)
Administrativni poslovi u svezi s organizacijom i održa­vanjem ispita obavljaju
se pri područnim jedinicama ministarstva.

Članak
5.

(1)
Kandidat koji želi polagati ispit podnosi pismenu prijavu povjerenstvu koje
utvrđuje da li kandidat ispunjava uvjete za polaganje ispita.

(2)
Prijava iz stavka 1. ovoga članka mora sadržavati:

–
ime i prezime kandidata,

–
broj osobne iskaznice kandidata,

–
datum i mjesto rođenja,

–
dokaz o uplaćenoj naknadi za troškove polaganja ispita.

(3)
Kandidat može biti oslobođen polaganja dijela ili cjelokupnog programa uz
predočenje odgovarajuće potvrde kojom se nedvojbeno može utvrditi da je položio
dio ili cjelokupni program ispita.

(4)
Odluku o oslobađanju od polaganja dijela ili cjelokupnog programa ispita donosi
povjerenstvo.

(5)
Kandidatu koji je oslobođen od polaganja ispita za stručnu osposobljenost za
obavljanje gospodarskog ribolova temeljem članka 19. stavka 4. Zakona o morskom
ribarstvu ili na temelju stavka 4. ovog članka ministarstvo će izdati uvjerenje
o stručnoj osposobljenosti za obavljanje gospodarskog ribolova koje je tiskano
uz ovaj Pravilnik i čini njegov sastavni dio (Prilog 2).

Članak
6.

Naknadu
za troškove polaganja ispita, kao i troškove izdavanja uvjerenja bez obveze
polaganja ispita snosi kandidat, a visinu naknade određuje ministar.

Članak
7.

(1)
Predsjednik, članovi i tajnik povjerenstva imaju pravo na naknadu za rad u
povjerenstvu.

(2) Naknada iz stavka 1. ovoga
članka određuje se po kandidatu, a utvrđuje se rješenjem ministra.

Članak 8.

Kandidat koji neopravdano
odustane od započetog polaganja stručnog ispita, smatra se da nije položio
ispit.

Članak 9.

(1) O tijeku polaganja ispita
vodi se zapisnik za svakog kandidata posebno, a u zapisnik se unose svi podaci
od značaja za tijek ispita kao i ocjena.

(2) Zapisnik vodi tajnik
povjerenstva.

(3) Zapisnik potpisuje
predsjednik i tajnik povjerenstva.

Članak 10.

(1) Ukupna ocjena uspjeha ispita
je *položio* ili *nije položio.*

(2) Kandidat se ocjenjuje
ocjenom položio ako je pokazao zadovoljavajuće poznavanje ispitnog gradiva.

Članak 11.

O položenom ispitu svakom
kandidatu ministarstvo izdaje uvjerenje na obrascu koji je tiskan uz ovaj
Pravilnik i čini njegov sastavni dio (Prilog 1).

Članak 12.

Obrasci uvjerenja iz članaka 5.
i 11. ovog Pravilnika pravokutnog su oblika, formata A-4 s okomitom
perforacijom u sredini i tiskani su sa zaštitom od krivotvorenja.

Članak 13.

Obrazac uvjerenja iz članka 5.
ovog Pravilnika tiska se u svijetloplavoj boji, a s obje strane perforacije od
vrha prema dnu nalazi se tekst sljedećeg sadržaja:

– grb Republike Hrvatske,

– Republika Hrvatska,

– naziv ministarstva koje izdaje
uvjerenje,

– pravna osnova na temelju koje
se izdaje uvjerenje,

– naziv obrasca uvjerenja,

– ime i prezime ovlaštenika
uvjerenja,

– broj osobne iskaznice
ovlaštenika uvjerenja,

– datum i mjesto rođenja
ovlaštenika uvjerenja,

– država rođenja ovlaštenika
uvjerenja,

– nadnevak kada je ovlaštenik
uvjerenja položio ispit,

– mjesto i datum izdavanja
uvjerenja,

– oznaka mjesta pečata i mjesto
potpisa predsjednika povje­renstva,

– serijski broj obrasca
uvjerenja.

Članak 14.

(1) Obrazac uvjerenja iz članka
11. ovog Pravilnika tiska se u svijetloplavoj boji, s obje strane perforacije
od vrha prema dnu nalazi se tekst sljedećeg sadržaja:

–
grb Republike Hrvatske,

–
Republika Hrvatska,

–
naziv ministarstva koje izdaje uvjerenje,

–
pravna osnova na temelju koje se izdaje uvjerenje,

–
naziv obrasca uvjerenja,

–
ime i prezime ovlaštenika uvjerenja,

–
broj osobne iskaznice ovlaštenika uvjerenja,

–
datum i mjesto rođenja ovlaštenika uvjerenja,

–
država rođenja ovlaštenika uvjerenja,

–
nadnevak da je ovlaštenik uvjerenja oslobođen obveze polaganja ispita,

–
mjesto i datum izdavanja uvjerenja,

–
oznaka mjesta pečata i mjesto potpisa predsjednika povje­renstva,

–
serijski broj obrasca uvjerenja.

(2)
Na lijevoj strani perforacije obrasca uvjerenja iz članka 5. i članka 11. ovog
Pravilnika u donjem desnom kutu je tekst kojim je utvrđena obveza da se taj dio
obrasca – zbog evidencije – ispunjen dostavlja ministarstvu i otisnuta je
crvena crta koja se proteže dijagonalno od donjeg lijevog do gornjeg desnog
kuta.

Članak
15.

(1)
Registri o izdanim uvjerenjima iz članka 5. i članka 11. ovog Pravilnika vode
se u ministarstvu prema obrascu koji je tiskan uz ovaj Pravilnik i čini njegov
sastavni dio (Prilog 3).

(2)
Registri se sastoje od listova standardnog formata A4 koji su označeni rednim
brojevima i moraju biti uvezani.

Članak
16.

Ministarstvo
po službenoj dužnosti upisuje u registar slje­de­će podatke:

1.  u točki 1. registra: redni broj i datum
upisa u registar,

2.
u točki 2. registra: klasifikacijsku oznaku, urudžbeni broj, datum te serijski
broj obrasca uvjerenja,

3.
u točki 3. registra: podatke o osobi kojoj je izdano uvjerenje (ime i prezime,
adresa prebivališta, broj osobne iskaznice, datum, mjesto i država rođenja),

4.
u točki 4. registra: podatke u svezi s izdanim uvjerenjem (datum polaganja
ispita, povjerenstvo pred kojim je osoba polagala ispit)

5.
u točki 5. registra: upisuju se prema potrebi ostali podaci (podaci o
dokumentaciji temeljem koje je određena osoba oslobođena od polaganja dijela
ili cjelokupnog ispita).

Članak
18.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
011-02/04-01/22

Urbroj:
525-1-04-1
Zagreb, 19. travnja 2004.

 Ministar
**Petar Čobanković**, v. r.

![](dodatni/349451.gif)
![](dodatni/349452.gif)
![](dodatni/349453.gif)
![](dodatni/349454.gif)

Pravilnik, NN 57/2004-1285